Adskillige brandfolk og køretøjer blev sent fredag aften sendt til forlystelsesparken på grund af en brand.

Beredskab fra flere brandstationer blev sent fredag aften sendt til Dyrehavsbakken på grund af brand i flere af forlystelsesparkens bygninger.

38 brandfolk og 12 udrykningskøretøjer fik i løbet af natten til lørdag bugt med både røgudvikling og ilden.

- Vi har lokaliseret branden, og man er nu i gang med efterslukningen derude, og det vil nok vare noget tid endnu, siger Søren Bjørnestad, vagtchef ved Nordsjællands Politi.

Ifølge brandchefen var der ild i flere bygninger tæt på friluftsscenen i den gamle forlystelsespark.

- Det er gået hårdest ud over Cinema-bygningen, og det er den, vi vil koncentrere os om, når vores teknikere skal undersøge stedet og finde årsagen til branden, fortæller Søren Bjørnestad.

Forlystelsesparken har været lukket for sæsonen i et stykke tid, men vagtchefen fortæller til TV 2, at det ikke er usædvanligt, at der alligevel er mange håndværkere og andre, der færdes der.

Han tilføjer, at der ikke på nuværende tidspunkt er grund til at tro, at branden kunne være påsat.

#Dyrehavsbakken #Bakken

Branden er under kontrol. Vi er igang med efterslukning og udluftning af røg. De første enheder frigøres fra stedet pic.twitter.com/aNwUwi6dxa — Beredskab Øst (@BeredskabOest) November 25, 2017

Politi og beredskab rykkede ud

Den første anmeldelse om branden kom klokken 23.08. Nordsjællands Politi sendte derefter patruljer og en indsatsleder til stedet.

Beredskab Øst oplyste sent fredag aften, at der var sendt adskillige brandkøretøjer til Dyrehavsbakken.

- På vej med en større udrykning til melding om brand i bygning, skrev Beredskab Øst i det første af flere tweets.

- Det er jo træ derude det hele, så alt kan ske, lød det fra vagtchef ved Nordsjællands Politi Søren Bjørnestad til TV 2.

Beredskab Øst meldte i flere senere tweets, at der var blevet yderligere assistance fra en række andre brandstationer.

TV 2 har lørdag morgen været i kontakt med Dyrehavsbakkens direktør, Niels-Erik Winther. Han har endnu ikke overblik over skaderne, men han bekræfter,at branden hovedsageligt gik udover parkens 5D-biograf.